เงินบาทเปิด 30.27/29
ธนาคารซีไอเอ็มบีไทย รายงาน เงินบาทเปิด 30.27/29 จับตายูโรโซน-เงินทุนไหลเข้า หลังธปท.ขึ้นดอกเบี้ย
10 มี.ค. 2554

ธนาคารซีไอเอ็มบีไทย รายงาน เงินบาทเปิด 30.27/29 จับตายูโรโซน-เงินทุนไหลเข้า หลังธปท.ขึ้นดอกเบี้ย
นักบริหารเงินธนาคารซีไอเอ็มบี ไทย จำกัด กล่าวว่า เช้านี้เงินบาทเปิดตลาดที่ระดับ 30.27/29 บาท/ดอลลาร์ แข็งค่าจากเย็นวานนี้ที่ปิดตลาดที่ระดับ 30.30/35 บาท/ดอลลาร์ เป็นการแข็งค่าไปในทิศทางเดียวกับตลาดภูมิภาค ซึ่งเมื่อคืนตัวเลขเศรษฐกิจของสหรัฐออกมาค่อนข้างดี เช่น สต็อกสินค้าคงคลังภาคค้าส่งเดือนม.ค.ปรับตัวเพิ่มขึ้น 1.1% แตะที่ 4.3688 แสนล้านดอลลาร์ ซึ่งเป็นระดับสูงสุดนับตั้งแต่เดือนพ.ย. 2551 และมากกว่าที่นักวิเคราะห์ส่วนใหญ่คาดว่าจะขยับขึ้นเพียง 0.8%
แต่ที่ตลาด Concern มากกว่าคือ ภาวะการคลังของประเทศในเขตยูโรโซน เรื่องการชำระหนี้ การขึ้นดอกเบี้ย ฯลฯ ที่จะมีการ Review ความสามารถของประเทศที่มีหนี้สินสูงว่าจะสามารถรับมือกับการขึ้นดอกเบี้ยของกลุ่มได้หรือไม่
"การประชุมของทางยูโรโซนจะเริ่มต้นศุกร์นี้ และประชุมสุดยอดผู้นำ 27 ประเทศกลุ่มสหภาพยุโรป (EU) ในช่วง 24-25 มี.ค.นี้"
สำหรับความเคลื่อนไหวล่าสุดของค่าเงินสกุลต่างประเทศที่สำคัญ มีดังนี้ ค่าเงินเยนล่าสุดอยู่ที่ระดับ 82.70/80 เยน/ดอลลาร์ จาก 82.80 เยน/ดอลลาร์ เมื่อเย็นวานนี้ ส่วนค่าเงินยูโรล่าสุดอยู่ที่ระดับ 1.3915/1.3920 ดอลลาร์/ยูโร จากวานนี้ที่ปิดตลาดที่ระดับ 1.3870 ดอลลาร์/ยูโร
ทั้งนี้ วันนี้คาดว่าเงินบาทจะเคลื่อนไหวแบบ Sideway ในกรอบ 30.20-30.35 บาท/ดอลลาร์ 
โดยให้ติดตามข่าวความเคลื่อนไหวทางยูโรโซน ตลาดหุ้นไทยคาดว่าคงจะมี Capital Inflow อยู่แล้วเพราะธปท.เพิ่งประกาศขึ้นดอกเบี้ย ภาพรวมของสหรัฐเองก็ค่อยๆปรับตัวดีขึ้น ซึ่งวันนี้ วันพฤหัสบดี กระทรวงแรงงานสหรัฐรายงานจำนวนผู้ขอรับสวัสดิการว่างงานรายสัปดาห์, กระทรวงพาณิชย์สหรัฐเปิดเผยข้อมูลการค้าระหว่างประเทศเดือนม.ค. และกระทรวงการคลังสหรัฐเปิดเผยงบประมาณของรัฐบาลกลางเดือนก.พ.